
Līgums Nr.10-06/2026/32
par darba aizsardzības pakalpojumu nodrošināšanu

Jelgavā 							Datums skatāms laika zīmogā

SIA „Jelgavas nekustamā īpašuma pārvalde”, reģistrācijas Nr.43603011548, juridiskā adrese Pulkveža Brieža iela 26, Jelgava, LV-3007, kuru uz statūtu pamata pārstāv valdes loceklis Jānis Audzēvičs (turpmāk – Pasūtītājs), no vienas puses, un

Sabiedrība ar ierobežotu atbildību, SIA “FN-SERVISS”, reģistrācijas Nr.40003606424, juridiskā adrese Brīvības gatve 204B, Rīga, LV-1039, kuru uz statūtu pamata pārstāv valdes loceklis Uvis Petrovs (turpmāk – Izpildītājs) no otras puses, 

abi kopā turpmāk – Līdzēji,  pamatojoties uz iepirkuma “Darba aizsardzības pakalpojumu nodrošināšana SIA “Jelgavas nekustamā īpašuma pārvalde” vajadzībām”, identifikācijas Nr.SIA”JNĪP” 2026/43 (turpmāk – Iepirkums) rezultātiem un Izpildītāja iesniegto piedāvājumu iepirkumā (turpmāk – Piedāvājums), noslēdz šādu iepirkuma līgumu (turpmāk – Līgums):

1. Līguma priekšmets
1.1 Pasūtītājs uzdod, un Izpildītājs apņemas sniegt darba aizsardzības pakalpojumus SIA “Jelgavas nekustamā īpašuma pārvalde” vajadzībām, lai nodrošinātu Pasūtītāja darbiniekiem normatīvo aktu prasībām atbilstošu, drošu un veselībai nekaitīgu darba vidi (turpmāk – Pakalpojums).
1.2 Pakalpojums tiek sniegts saskaņā ar Iepirkuma nolikuma Tehnisko specifikāciju (1. pielikums), Izpildītāja Piedāvājumu (2.pielikums), Darba aizsardzības likumu, citiem Latvijas Republikā spēkā esošajiem normatīvajiem aktiem darba aizsardzības jomā un Līguma noteikumiem. 
1.3 Izpildītājs nodrošina visus Pakalpojuma sniegšanai nepieciešamos cilvēkresursus, tehniskos līdzekļus un materiālus par saviem līdzekļiem.

2. Līguma termiņš
2.1 Līgums stājas spēkā tā abpusējas elektroniskas parakstīšanas dienā.
2.2 Līgums tiek noslēgts uz 12 (divpadsmit) mēnešiem.
2.3 Pakalpojuma sniegšana sākas ar Līguma spēkā stāšanās dienu.

3. Līgumcena un norēķinu kārtība
3.1 Kopējā Līguma summa par Pakalpojuma sniegšanu ir 1100,04 euro (viens tūkstotis viens simts euro un 04 centi) bez PVN. PVN 21% (divdesmit viens procents) 231,01 euro (divi simti trīsdesmit viens euro un 01 cents), kas kopā ir 1331,05 euro (viens tūkstotis trīs simti trīsdesmit viens euro un 05 centi).
3.2 Samaksa par Pakalpojumu tiek veikta reizi mēnesī, pamatojoties uz Izpildītāja iesniegtu rēķinu. Pakalpojums uzskatāms par sniegtu pēc tam, kad Līdzēji ir parakstījuši pakalpojuma pieņemšanas–nodošanas aktu.
3.3 Izpildītājs iesniedz Pasūtītājam rēķinu strukturētā elektroniskā rēķina formātā (XML) un informatīvai lietošanai PDF formātā, nosūtot to uz Pasūtītāja elektroniskā pasta adresi: info@jnip.lv.
3.4 Līgumā noteiktā kārtībā iesniegts elektroniskais rēķins nodrošina Līdzējiem elektroniskā rēķina izcelsmes autentiskumu un satura integritāti.
3.5 Rēķina apmaksas termiņu skaita no dienas, kad Izpildītājs ir iesniedzis Pasūtītājam elektronisko rēķinu, ar nosacījumu, ka Izpildītājs to ir iesniedzis pareizi, atbilstoši Līguma nosacījumiem.
3.6 Pasūtītājs apmaksā Izpildītāja rēķinu 10 darba dienu laikā pēc rēķina saņemšanas.
3.7 Līguma summā ir iekļautas visas izmaksas, kas saistītas ar Pakalpojuma sniegšanu, tostarp nodokļi, nodevas, transporta izmaksas un citas ar Pakalpojumu saistītās izmaksas.
3.8 Līguma summa visā Līguma darbības laikā ir nemainīga.

4. Pasūtītāja tiesības un pienākumi
4.1 Pasūtītājs apņemas:
4.1.1 sniegt Izpildītājam visu informāciju, kas nepieciešama Pakalpojuma sniegšanai;
4.1.2 nodrošināt Izpildītājam piekļuvi darba vietām, kur nepieciešams veikt darba vides novērtējumu;
4.1.3 sadarboties ar Izpildītāju Pakalpojuma nodrošināšanā.
4.2 Pasūtītājam ir tiesības:
4.2.1 kontrolēt Pakalpojuma sniegšanas kvalitāti;
4.2.2 pieprasīt Izpildītājam paskaidrojumus par Pakalpojuma sniegšanu;
4.2.3 pieprasīt novērst konstatētās neatbilstības;
4.2.4 vienpusēji apturēt Pakalpojuma sniegšanu gadījumā, ja Izpildītājs pārkāpj Līguma, Tehnisko specifikāciju (1. pielikums) vai normatīvo aktu prasības;
4.2.5 neveikt apmaksu par nekvalitatīvi veikto Pakalpojumu, par ko sastādīts akts saskaņā ar Līguma nosacījumiem, līdz konstatēto neatbilstību novēršanai Izpildītāja paša spēkiem un līdzekļiem aktā noteiktajā termiņā.

5. Izpildītāja tiesības un pienākumi
5.1 Izpildītājs apņemas:
5.1.1 sniegt Pakalpojumu profesionāli un kvalitatīvi;
5.1.2 ievērot Latvijas Republikā spēkā esošos normatīvos aktus darba aizsardzības jomā;
5.1.3 nodrošināt Pakalpojuma sniegšanā iesaistīto speciālistu atbilstošu kvalifikāciju;
5.1.4 nekavējoties informēt Pasūtītāju par konstatētajiem darba vides riskiem;
5.1.5 ievērot konfidencialitāti attiecībā uz Pasūtītāja informāciju;
5.1.6 novērst konstatēto Līguma vai normatīvo aktu prasību neizpildi Pasūtītāja noteiktajā termiņā;
5.1.7 nekavējoties informēt Pasūtītāju, ja Izpildītājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
5.2 Izpildītājs ir atbildīgs par Pakalpojuma kvalitāti.

6. Līdzēju atbildība
6.1 Līdzēji ir atbildīgi par Līgumā noteikto saistību neizpildi vai nepienācīgu izpildi saskaņā ar Latvijas Republikas normatīvajiem aktiem.
6.2 Līdzēji savstarpēji ir atbildīgi par otram Līdzējam, kā arī trešajām personām, nodarītajiem zaudējumiem, ja tie radušies viena Līdzēja vai tā darbinieku, kā arī šī Līdzēja Līguma izpildē iesaistīto trešo personu darbības vai bezdarbības, tai skaitā rupjas neuzmanības, ļaunā nolūkā izdarīto darbību vai nolaidības rezultātā.
6.3 Ja Izpildītājs nepienācīgi pilda Līgumā noteiktās saistības, Pasūtītājs ir tiesīgs piemērot līgumsodu 0,1 % apmērā no Līguma summas par katru kavējuma dienu, bet ne vairāk kā 10 % no Līguma summas.
6.4 Līgumsoda samaksa neatbrīvo Izpildītāju no pienākuma izpildīt Līguma saistības.
6.5 Visus Līgumā minētos un aprēķinātos līgumsodus Līdzēji samaksā viens otram 10 (desmit) darba dienu laikā no rēķina saņemšanas dienas, kā arī Pasūtītājam ir tiesības ieturēt aprēķināto līgumsoda summu no Izpildītājam veicamajiem maksājumiem ieskaita kārtībā.

7. Personas datu aizsardzība
7.1 Līdzējiem ir tiesības apstrādāt no otra Līdzēja iegūtos fizisko personu datus tikai ar mērķi nodrošināt Līgumā noteikto saistību izpildi, ievērojot tiesību aktos noteiktās prasības šādu datu apstrādei un aizsardzībai, tai skaitā ievērojot Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti, un ar ko atceļ Direktīvu 95/46/EK (Vispārīgā datu aizsardzības regula), prasības.
7.2 Līdzējs, kurš nodod otram Līdzējam fizisko personu datus apstrādei, ir atbildīgs par to, ka personas datu nodošana atbilst piemērojamo tiesību aktu prasībām.
7.3 Līdzēji apņemas nenodot trešajām personām no otra Līdzēja iegūtos fizisko personu datus, izņemot gadījumus, kad šādu datu nodošanu paredz piemērojamie tiesību akti.
7.4 Ja saskaņā ar piemērojamajiem tiesību aktiem Līdzējam rodas pienākums nodot trešajām personām no otra Līdzēja iegūtos fizisko personu datus, tas pirms datu nodošanas informē par to otru Līdzēju, ciktāl to neaizliedz piemērojamie tiesību akti.
7.5 Katram Līdzējam ir tiesības nekavējoties apturēt turpmāku personas datu nodošanu, ja otrs Līdzējs nenodrošina Līgumā vai piemērojamajos tiesību aktos noteikto personas datu apstrādes prasību ievērošanu. Šādā gadījumā Līdzējs, kurš konstatējis pārkāpumu, ir tiesīgs pieprasīt nodoto personas datu atdošanu vai, ja tas nav iespējams, to dzēšanu no otra Līdzēja informācijas sistēmām.
7.6 Līdzēji apņemas pēc otra Līdzēja pieprasījuma iznīcināt no otra Līdzēja iegūtos fizisko personu datus, tiklīdz zūd nepieciešamība tos apstrādāt Līguma izpildes nodrošināšanai.

8. Apakšuzņēmēju nomaiņas un jaunu apakšuzņēmēju piesaistes kārtība
8.1 Apakšuzņēmēju saraksts: pēc Līguma noslēgšanas 5 (piecu) darba dienu laikā, bet ne vēlāk kā uzsākot Pakalpojuma sniegšanu, Izpildītājs iesniedz Pasūtītājam līguma izpildē iesaistīto apakšuzņēmēju sarakstu (ja tādus plānots iesaistīt), kurā norāda apakšuzņēmēja nosaukumu, kontaktinformāciju un to pārstāvēt tiesīgo personu, ciktāl minētā informācija ir zināma. Sarakstā norāda arī apakšuzņēmēju apakšuzņēmējus.
8.2 Līguma izpildes laikā Izpildītājs paziņo Pasūtītājam par jebkurām apakšuzņēmēju sarakstā norādītās informācijas izmaiņām, kā arī papildina sarakstu ar informāciju par apakšuzņēmēju, kas tiek vēlāk iesaistīts Līguma izpildē, vismaz 2 (divas) darba dienas pirms Izpildītājs iesaista jaunu apakšuzņēmēju vai nomaina apakšuzņēmēju (šis nosacījums attiecināms arī uz apakšuzņēmēju apakšuzņēmējiem).
8.3 Izpildītājs nav tiesīgs bez saskaņošanas ar Pasūtītāju veikt Iepirkumā iesniegtajā Piedāvājumā norādītā apakšuzņēmēju nomaiņu un iesaistīt papildu apakšuzņēmējus Līguma izpildē. Pasūtītājs ir tiesīgs prasīt apakšuzņēmēja viedokli par nomaiņas iemesliem. 
8.4 Pasūtītājs nepiekrīt Iepirkumā iesniegtajā Izpildītāja Piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:
8.4.1 piedāvātais apakšuzņēmējs neatbilst Iepirkuma dokumentos apakšuzņēmējiem izvirzītajām prasībām;
8.4.2 tiek nomainīts apakšuzņēmējs, uz kura iespējām Iepirkumā Izpildītājs  balstījies, lai apliecinātu savas kvalifikācijas atbilstību Iepirkuma dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu Iepirkumā izraudzītais pretendents atsaucies, apliecinot savu atbilstību Iepirkumā noteiktajām prasībām, vai tas atbilst Publisko iepirkumu likuma 42. panta otrajā daļā minētajiem pretendentu izslēgšanas iemesliem, kas tika pārbaudīti Iepirkumā;
8.4.3 piedāvātais apakšuzņēmējs, kura sniedzamo pakalpojumu vērtība ir vismaz 10 000,00 euro, atbilst Publisko iepirkumu likuma 42. panta otrajā daļā minētajiem pretendentu izslēgšanas iemesliem, kas tika pārbaudīti Iepirkumā;
8.4.4 apakšuzņēmēja maiņas rezultātā tiktu izdarīti tādi grozījumi Izpildītāja Piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem. 
8.5 Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā Izpildītāja Piedāvājumā, būtu ietekmējušas piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem.
8.6 Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 42. panta piektās daļas noteikumus.
8.7 Pasūtītājs pieņem lēmumu atļaut vai atteikt Izpildītāja apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis no Izpildītāja visu informāciju un dokumentus, kas nepieciešami lēmuma pieņemšanai saskaņā ar Publisko iepirkumu likuma 62. panta noteikumiem.
8.8 Izpildītājs atbild par piesaistīto apakšuzņēmēju darbu.
8.9 Ja Izpildītājs pārkāpj līguma 8.3. punkta nosacījumu, tad Pasūtītājs ir tiesīgs aprēķināt izpildītājam līgumsodu 100,00 euro (viens simts euro) apmērā par katru gadījumu. 

9. Nepārvaramas varas apstākļi
9.1 Ja kāds Līdzējs nevar pilnīgi vai daļēji izpildīt savas saistības tādu apstākļu dēļ, kurus izraisījusi jebkāda veida dabas stihija, ugunsgrēks, militāras akcijas, blokāde un tamlīdzīgi nepārvaramas varas apstākļi, ja Līdzējs tos nevarēja saprātīgi prognozēt un ietekmēt, saistību izpildes termiņš, Līdzējiem rakstiski vienojoties, tiek pagarināts par laiku, kas vienāds ar minēto nepārvaramas varas apstākļu izraisīto aizkavēšanos.
9.2 Līdzējam, kuram kļuvis neiespējami izpildīt saistības nepārvaramas varas apstākļu dēļ, 3 (trīs) dienu laikā jāpaziņo otram Līdzējam par šādiem nepārvaramas varas apstākļiem. Minētajam paziņojumam jāpievieno kompetentas valsts pārvaldes institūcijas izsniegts dokuments, kas satur nepārvaramas varas apstākļu darbības apstiprinājumu un to raksturojumu. Savlaicīga paziņojuma neiesniegšana Līdzējam liedz iespēju atsaukties uz nepārvaramas varas apstākļiem.

10. Līguma grozījumi
10.1 Līdzēji, savstarpēji vienojoties, ir tiesīgi izdarīt grozījumus Līgumā, ievērojot Līguma un Publisko iepirkumu likuma 61. panta noteikumus. Ikviens Līguma grozījums tiek noformēts rakstveidā un abu Līdzēju parakstīts. Jebkuri grozījumi Līgumā kļūst par Līguma neatņemamu sastāvdaļu.
10.2 Pasūtītājam ir tiesības veikt Līguma grozījumus saskaņā ar Publisko iepirkumu likuma 61. pantu, nemainot Līguma vispārējo raksturu, veidu un mērķi un, ja grozījumi atbilst vienam no šādiem gadījumiem:
10.2.1 grozījumi ir nebūtiski;
10.2.2 grozījumi ir būtiski un tiek izdarīti Publisko iepirkumu likuma 61. panta trešajā daļā minētajos gadījumos;
10.2.3 grozījumi tiek izdarīti Publisko iepirkumu likuma 61. panta piektajā daļā minētajā gadījumā neatkarīgi no tā, vai tie ir būtiski vai nebūtiski.
10.3 Pasūtītājs Līguma izpildes laikā var pieļaut Līguma grozījumu veikšanu šādos gadījumos:
10.3.1 ja objektīvu apstākļu dēļ pakalpojuma izpildes laikā Pasūtītājs ir uzdevis veikt Izpildītājam Līgumā vai Iepirkuma nolikuma Tehniskajā specifikācijā neparedzētu pakalpojumu sniegšanu;
10.3.2 papildu pakalpojumu sniegšana ir ierosināta pēc Pasūtītāja iniciatīvas, Pasūtītājam precizējot vai papildinot Līguma priekšmetu;
10.3.3 Līguma izpildes laikā atklājas, ka nepieciešami papildu pakalpojumi, kuri pirms tam nebija noteikti, un tie ir nepieciešami pilnvērtīgai Līguma izpildei.
10.4 Ja Līguma izpildes laikā ir radušies apstākļi, kas aizkavē Līgumā noteikto Pakalpojuma sniegšanu., Izpildītājam ir nekavējoties rakstveidā jāpaziņo Pasūtītājam par aizkavēšanās faktu, par tā iespējamo ilgumu un iemesliem. Pēc Izpildītāja paziņojuma saņemšanas Pasūtītājam ir jānovērtē situācija un, ja nepieciešams, jāpagarina Izpildītāja saistību izpildes termiņš. Šādā gadījumā pagarinājums ir jāakceptē abiem Līdzējiem ar Līguma izmaiņām.

11. Līguma izbeigšana
11.1 Līgums var tikt izbeigts pirms termiņa Līgumā noteiktajā kārtībā vai Līdzējiem savstarpēji vienojoties, vai Pasūtītājam vienpusēji atkāpjoties no Līguma Publisko iepirkumu likuma 64. pantā paredzētajos gadījumos un kārtībā.
11.2 Pasūtītājam ir tiesības ar rakstveida paziņojumu Izpildītājam vienpusēji izbeigt Līgumu, neatlīdzinot Izpildītājam nekādus zaudējumus, nosūtot par to Izpildītājam rakstisku paziņojumu, kurā norāda izbeigšanas dienu, ja:
11.2.1 Pakalpojums tiek sniegts neatbilstoši spēkā esošo normatīvo aktu prasībām un/vai Līguma prasībām un/vai kvalitātes prasībām un/vai Izpildītājs kādā citā veidā nepilda vai nepienācīgi pilda Līgumā noteiktās saistības, un pēc Pasūtītāja pretenzijas saņemšanas 5 (piecu) darba dienu laikā Izpildītājs nav novērsis pārkāpumu;
11.2.2 tiek pasludināts Izpildītāja maksātnespējas process vai tiek uzsākts Izpildītāja likvidācijas process;
11.2.3 saņemts kompetentas iestādes atzinums, kurā, attiecībā uz Iepirkumu, konstatēta izpildītāja atbildība par Konkurences likuma pārkāpumu un negatīva ietekme uz konkurenci;
11.2.4 Izpildītājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
11.3 Līguma izbeigšana neierobežo Pasūtītāja tiesības uz zaudējumu atlīdzību vai līgumsodu, ja Izpildītājs ir vainojams Līguma noteikumu pārkāpumā.
11.4 Izpildītājs nekavējoties, bet ne vēlāk kā 2 (divu) darba dienu laikā rakstiski paziņo Pasūtītājam par objektīviem apstākļiem, kas radušies neatkarīgi no Izpildītāja, ko viņš nevarēja paredzēt un novērst un kavē Pakalpojuma sniegšanu Līgumā noteiktajā termiņā, un saskaņo ar Pasūtītāju tālāko rīcību, tai skaitā var pagarināt Līgumā noteikto Pakalpojuma sniegšanas termiņu. Ja šāds paziņojums nav saņemts šajā Līguma punktā norādītajā termiņā, tad Izpildītājam nav tiesību uz termiņa pagarinājumu.

12. Strīdu izskatīšanas kārtība
12.1 Visi strīdi, kas rodas saistībā ar Līgumu, tiek risināti savstarpēju sarunu ceļā.
12.2 Ja Līdzēji nevar panākt vienošanos, strīds izskatāms Latvijas Republikas tiesā saskaņā ar Latvijas Republikas normatīvajiem aktiem.

13. Noslēguma jautājumi
13.1 Visi paziņojumi vai dokumenti, kas attiecas uz Līguma noteikumu izpildi, sūtāmi uz Līgumā norādītajām Līdzēju adresēm vai nosūtāmi elektroniski uz Līguma rekvizītos norādīto e-pasta adresi, vai nododami otram Līdzējam personīgi.
13.2 Paziņojums vai dokuments, kuru Līdzēji Līgumā minēto saistību izpildei nosūtījuši viens otram, izmantojot pasta pakalpojumus, uzskatāms par attiecīgajam Līdzējam paziņotu 7. (septītajā) dienā pēc tā nodošanas pastā vai nākamajā dienā, kad paziņojums vai dokuments nosūtīts elektroniski uz Līguma rekvizītos norādīto e-pasta adresi.
13.3 Līdzēji rakstiski 5 (piecu) darba dienu laikā informē viens otru par savu rekvizītu (nosaukuma, adreses, norēķinu rekvizītu un tml.) un Līdzēju pārstāvju maiņu. Šādā gadījumā atsevišķi Līguma grozījumi netiek gatavoti.
13.4 Gadījumos, kas nav paredzēti Līgumā, Līdzēji rīkojas saskaņā ar spēkā esošajiem normatīvajiem aktiem.
13.5 Līgums ir saistošs Līdzējiem, to pilnvarotajām personām, kā arī tiesību un saistību pārņēmējiem.
13.6 Līdzēji nav tiesīgi izpaust citām personām otra Līdzēja konfidenciāla rakstura informāciju, kas nonākusi to rīcībā saistībā ar Līguma izpildi. Šis noteikums neattiecas uz vispārpieejamas informācijas izpaušanu un gadījumiem, kad Līdzējam normatīvajos aktos noteiktā kārtībā uzlikts pienākums sniegt pieprasīto informāciju.
13.7 Pasūtītāja atbildīgā persona par Līguma izpildi, tajā skaitā ar tiesībām Pasūtītāja vārdā parakstīt pieņemšanas – nodošanas aktus: Elīna Kronberga, e-pasts: elina.kronberga@jnip.lv tālruņa Nr.63020605.
13.8 [bookmark: _Hlk188534169]Izpildītāja atbildīgā persona par Līguma izpildi: Inga Doniņa,, tālruņa Nr. 20370447.
13.9 Līgumam ir 2 (divi) pielikumi, kas ir tā neatņemamas sastāvdaļas:
13.9.1. 1. pielikums – Iepirkuma nolikuma Tehniskās specifikācijas uz 3 (trim) lapām;
13.9.2. 2. pielikums – Izpildītāja Piedāvājuma  uz 2 (divām) lapām.
13.10 Līgums sagatavots un parakstīts elektroniska dokumenta veidā, katrs Līdzējs Līgumu glabā savā lietvedībā elektroniskā dokumenta formā. 

14. Līdzēju rekvizīti un paraksti

	Pasūtītājs:
	Izpildītājs:

	SIA “Jelgavas nekustamā īpašuma pārvalde”
reģistrācijas Nr.43603011548
Pulkveža Brieža iela 26, Jelgava 
e-pasta adrese: info@jnip.lv
Bankas rekvizīti: AS “SEB banka”
Konts Nr. LV02UNLA0008000508001

	Sabiedrība ar ierobežotu atbildību “FN-SERVISS”
reģistrācijas Nr.40003606424
e-pasta adrese:  fnserviss@fnserviss.lv
Bankas rekvizīti: AS “SWEDBANK”
Konta Nr. LV95HABA0551003444426 

	Valdes loceklis Jānis Audzēvičs
	Valdes loceklis Uvis Petrovs



LĪGUMS IR ELEKTRONISKI PARAKSTĪTS AR DROŠIEM ELEKTRONISKAJIEM PARAKSTIEM UN SATUR LAIKA ZĪMOGU. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums.

